Θα μπορούσε να είναι χιουμοριστική ιστορία για το ελληνικό δημόσιο ... Δυστυχώς όμως φαίνεται να είναι πραγματικό περιστατικό που συνέβη στο Ηράκλειο της Κρήτης .

Συγκεκριμένα, τις τελευταίες ώρες, τον γύρο του διαδικτύου κάνει μια φωτογραφία με έναν εφοριακό, ο οποίος την ώρα που βρίσκεται στο γραφείο του, λύνει σταυρόλεξο αντί να εξυπηρετεί τον κόσμο.

Όπως αναφέρει το neakriti.gr, η φωτογραφία έχει τραβηχτεί στο Μητρώο Εφορίας Ηρακλείου πριν από λίγες ημέρες.

Σύμφωνα με τον πολίτη που έστειλε τη φωτογραφία στην ιστοσελίδα, στα γραφεία βρίσκονταν τρεις υπάλληλοι και απέξω περίμεναν περίπου 20 άτομα για να εξυπηρετηθούν. Οι δύο κυρίες εξυπηρετούσαν τον κόσμο, ο τρίτος υπάλληλος όμως, όπως αναφέρει, έλυνε σταυρόλεξο.

(Πηγή φωτογραφιάς neakriti.gr)

Ξεκινούν οι έρευνες...

Να διερευνηθούν δημοσιεύματα του τοπικού Τύπου της Κρήτης για υπάλληλο που σε ώρα υπηρεσίας έλυνε σταυρόλεξο και ενώ περίμενε να εξυπηρετηθεί από τον ίδιο ουρά 20 ατόμων ζήτησε ο διοικητής της Ανεξάρτητης Αρχής Δημοσίων Εσόδων, Γιώργος Πιτσιλής.

Αν αποδειχθεί ότι ισχύει θα κινηθούν οι πειθαρχικές διαδικασίες που προβλέπονται.